Mbipesha, mund t’ia kalojë pirjes së duhanit si shkak për vdekje të parandalueshme - 2004-03-10
Sipas Qendrës për Kontrollin e Sëmundjeve pirja e duhanit dhe mbipesha janë përgjegjëse për një të tretën e të gjitha vdekjeve në Shtet
Zyrtarë amerikanë të shëndetësisë thonë se mbipesha dhe mungesa e aktivitetit fizik në Shtetet e Bashkuara ka mundësi që së shpejti të dalin si shkaqe më të forta se pirja e duhanit për vdekjet e parandalueshme. Qeveria amerikane po merr masa për të luftuar këtë problem. Qendra për Kontrollin e Sëmundjeve thotë se pirja e duhanit vazhdon të jetë shkaku kryesor i vdekjeve në Shtetet e Bashkuara. Por drejtoresha e kësaj agjencie qeveritare, Julie Gerberding, thotë se vdekjet e lidhura me duhanin brenda një kohe të shkurtër mund të mos përbëjnë më numrin më të madh. Doktoresha Gerberding dhe kolegët e saj, në një studim të botuar në Revistën e Shoqatës Mjekësore Amerikane, parashikojnë një kërcënim në rritje nga mbipesha. Ata njoftojnë se duhani ka shkaktuar 100 mijë vdekje më shumë se sa mbipesha në vitet 90, por deri në vitin 2000 kjo diferencë është ngushtuar në vetëm 35 mijë. Sipas të dhënave të Qendrës për Kontrollin e Sëmundjeve, së bashku, ato janë përgjegjëse për një të tretën e të gjitha vdekjeve në Shtetet e Bashkuara. Megjithatë, pirja e duhanit është një ves që po zbehet në Amerikë, ndërkohë që po përhapen më shumë ngrënia me tepri dhe mungesa e ushtrimeve fizike. Shoqata Mjekësore Amerikane thotë se dy të tretat e të rriturve amerikane janë mbipeshë ose tepër të shëndoshë. Një studim i kohëve të fundit të botuar në një tjetër periodik të saj, Arkiva të Sëmundjeve të Brendshme, tregoi se mbipesha i kushton Amerikës 90 miliardë dollarë në vit dhe është përgjegjëse për 300 mijë vdekje të parakohshme. Gerberding e zyrtarë të tjerë të lartë amerikanë të shëndetësisë kanë shpallur një program mbarëkombëtar që synon rritjen e vetëdijës për rrezikun e këtij problemi. Këtu përfshihen një fushatë lajmërimesh dhe masa për të nxitur komunitetet lokale që të fillojnë programe ushtrimesh fizike. Kurse përsa i përket luftës kundër duhanit, agjencia po i shton numrat e telefonit për të ndihmuar ata individë që duan të heqin dorë dhe për shërbime që lidhen me këtë aspekt. Duke pranuar ekzistencën e problemit epidemik të mbipeshës, restorantet McDonald në Shtetet e Bashkuara kohët e fundit kanë njoftuar se do të heqin racionet e stërmëdha që servirin.//kk//